અમદાવાદ: ગરબાની રમઝટ બોલાવતું મા આદ્યશક્તિની આરાધનાનું પર્વ નવરાત્રિ ૧ ઓક્ટોબરથી શરૂ થઈ રહ્યું છે. આ મહાપર્વ પૂર્વે છેલ્લા બે મહિનાથી યુવાનો પ્રાચીન અને અર્વાચીન ગરબાના નવાં નવાં સ્ટેપ્સ શીખવા પરસેવો પાડી રહ્યા છે. રાસ ગરબાની રમઝટ બોલાવવા તલવાર રાસ, ટીય્યણી, એરોબિક્સ, રામલીલા, રંગત સહિતના સ્ટેપ્સ યુવાનો શીખી રહ્યા છે. જેમ જેમ નવરાત્રિના દિવસો નજીક આવે છે તેમ તેમ ગરબા કલાસીસમાં ખૈલેયાઓની સંખ્યા અવનવા સ્ટેપ શીખવા વધતી જાય છે. ખાસ કરીને ‘કાલા ચશ્માં’ ગીત ગરબામાં હોટ ફેવરિટ રહ્યું છે. પ્રાચીન અને અર્વાચીન ગરબા સાથે હિન્દી ગીતો પર ખેલૈયાઓ ૪ તાળી મિક્સથી શરૂ કરીને ૩૮ સ્ટેપ્સ સુધીના ગરબા શીખી રહ્યા છે એટલું જ નહીં ઘુમ્મર, રંગત, વેર્સ્ટન સ્ટાઈલ અને એરોબિક્સ તો ખરું જ.